**ҚАШЫҚТЫҚТАН ОҚЫТУДАН АЛҒАН АЛҒАШҚЫ ТӘЖІРИБЕМ ЖӘНЕ ҚАЗАҚСТАНДАҒЫ IT БІЛІМ АЛУ ЖАҢАЛЫҚТАРЫ**

*Алматы қаласы, Алатау ауданы № 152 мектеп - гимназиясының бастауыш сынып мұғалімі Куанган Назгуль*

16 наурыз Қазақстан Республикасында әлемдік пандемияға байланысты төтенше жағдайлық карантин енгізілген болатын. Мемлекет бойынша барлық оқушыларға көктемгі демалыс берілген болатын. Қашықтықтан оқыту формасы енгізіледі деген сәттен бастап, өз басым онлайн сабақтарды жоспарлауға көштім. Әрине, бұл жағдайда ең ауыр жүк мұғалімдердің мойнына түсті. Біреу күліп, әзілге айналдырса, екіншілері не істерін білмей, басын қатырды. Жалпы, Білім және ғылым министрлігінің мәліметтері бойынша, Қазақстанда үш миллион оқушы, бір миллион студент және сегіз мыңнан астам мұғалім тіркелген екен. Білім министрлігінде тест барысында студенттердің қашықтықтан оқытуға дайындығына сараптама жүргізілген болатын. Осындай сараптаманың арқасында гаджеттердің жетіспеушілігі мәселесі анықталды. Қазақстанда 300 мың оқушыға дербес компьютер жетіспеген. Халыққа паш етілген мәлімдемеде 80 мың компьютер мен планшет сатып алынғаны, олардың мектеп оқушыларына таратылатыны туралы айтылған болатын. Қазақстанның барлық аймақтарындағы мұғалімдер мен мектеп оқушыларына карантинге арналған жабдықтар таратуға уәде берілген болатын. Жағдайымды айта кететін болсам, өзім оқытатын 3-сынып оқушылары арасында да осындай жетіспеушілік мәселесі анықталды. 4 тоқсан басталмай тұрып, барлық Қазақстан бойынша қашықтықтан оқыту үлгісі тексерістен өте бастады. Жылдар бойы оқушыларына бар білгенін бетпебет үйреткен мұғалімдер үшін бұл жағдай үлкен соққы болды. Бірақ ХХІ ғасыр емес пе, жасы да, кәрісі де техникамен тіл табысып кеткен. Осындай ойлармен компьютерді қажет ететін платформаларды жоғарғы оқу орындарының студенттеріне қалдырып, мектеп оқушыларын WhatsApp әлеуметтік желісінде оқытуға кірістік. Қашықтықтан оқыту жүрргізілген кезде көптеген білім саласындағы мәселелердің беті ашыла бастады. Қиындақтарға қарамастан ұстаздар қауымы өз жұмысын беделмен атқарды, деп санаймын. Осы оқу жылының 4 тоқсанының жұмысы екі түрлі эмоция тудырды. Үйден шықпай білім беру идеясы өте еліктіргіш болып көрінуі мүмкін, әрине. Бұл оп-оңай ғой дейді біреулер. Келісемін, ІТ оқытудың да өзіндік артықшылықтары толып жатыр. Бірақ әр медальдің екі жағы бар, осыны ұмытпайық. Өз жолымда кездестірген қиындықтарға тоқтала өтейін. Оқушылардың дәптерлерін тексеру – оп-оңай ғой деген ой болуы мүмкін. Бірақ шын мәнінде бұл соншалықты оңай емес. Себебі, бәрінің дерлік камерасының сапасы керемет емес. Яғни, оқушының жұмысын бағалауда қиындық туындайды. Оған қоса практикаңыз болмаса, кішігірім видеоға 40 минут өтетін сабақ мәліметін сыйдырудың өзі бір мәселе. Бұл қиындықтарды жеңу үшін бар болғаны ниет және практика керек! Маған көмек болған бұл оқушыларымның ата-аналарының қолдауы. Осы жағдай мұғалімдердін маңызын барша халықтың алдында көрсеткен болатын. Ал енді ІТ оқытудың жаңалықтарын шолып өтсек. Қазақстандағы болашақ мұғалімдер қашықтықтан оқыту технологияларын үйренетін болды. Бұл туралы ҚР Білім және ғылым министрі Асхат Аймағамбетов мәлімдеді. Жаңа заман мұғалімдерден арнайы білімді талап етеді. Министрдің айтуынша, компьютерді қосу, «Күнделік»-ті толтыру және Zoom-ға кіру жеткіліксіз. Оқушылар мен студенттерді қашықтықтан қалай оқыту керектігін білу үшін мұғалімдер арнайы оқу курстарынан өтеді. «Біз IT-сауаттылық, оқыту әдістері, тапсырмаларды қалай беру, қашықтағы жүйе арқылы жұмыс істеу сияқты кең ауқымды мәселелер туралы сөйлесеміз. Барлық осы құзіреттіліктер арнайы модульдің құрамына кіреді, бұл курстар әріптестерімізге біліктілікті арттыру мақсатында оқытылатын болады », - деді Асхат Аймағамбетов Zoom платформасында өткен брифингте. Дәл осындай өзгерістер болашақтағы ЖОО-ға түсетін мұғалімдерге де әсер етеді. «Университеттегі дайындық аясында біз міндетті түрде қашықтықтан оқыту модулін енгізудеміз. Біздің болашақ ұстаздарымыз университетте оқып жүргенде осы технологиялардың, техниканың және құзыреттің бәрін игеруі керек », - деді министр. Бұл шаралардың барлығы Қазақстанның қашықтықтан оқыту форматына толықтай көшеді дегенді білдірмейді. Министр дәстүрлі күндізгі оқыту басым бағыт болып қала беретінін атап өтті. Дегенмен, қашықтағы форматты дамыту қажет.